Zs. Simon, poslanec: (2010-02-04):
Ale najskôr s reakciou na predrečníka pána Jureňu a faktické poznámky, ktoré tu odzneli. Pán kolega Jureňa, pokiaľ vy máte informácie, že niekde niekto porušil zákon pri reštitučnom procese, tak, prosím, konajte tak, ako vám to kážu zákony a Ústava Slovenskej republiky a podajte trestné oznámenie, a nie s veľkými slovami a veľkým podozrením a oznámením tak ako je to vo zvyku v tejto vládnej koalícii, že prídeme s dôkazmi, predbiehame čas, poukazujeme či v prípade Hedvigy alebo v iných kauzách s dôkazmi, a potom zrazu miznú, tak mizne dôkaz, nahrávka na futbalovom zápase, ktorá dokazuje opodstatnenosť, alebo neopodstatnenosť. Takže, keď máte informácie, prosím, treba konať, netreba brať ohľad na nikoho, ani ja neberiem v tomto ohľade na nikoho. Musím súhlasiť s vaším tvrdením, že reštituentov ste rozdelili do dvoch kategórií. Povedali ste, že reštituent musí súhlasiť s nárokom, že dostane v peniazoch. Pán kolega Jureňa, vy ste boli ministrom pôdohospodárstva. Predložili ste návrh novely zákona č. 571/2007, ktorá je účinná od 1. januára 2008. Tento zákon rozdelil reštituentov do dvoch kategórií. Do kategórie, ktorých sa nepýtate, či chcete pôdu, alebo nie, ale len peniaze. A do kategórie, ktorí si môžu vybrať pozemok alebo môžu si vybrať peniaze. Nie vy ste boli ten, ktorý ste rozdelili reštituentov? Pýtam sa, pred ústavou občan s reštitúciou do   5 000 korún a nad 5 000 korún je si rozdielny? Alebo je taký istý? Pretože, pokiaľ je taký istý, tak by mal mať nárok na taký istý spôsob riešenia, a nie rozdielne. Preto navrhujeme, aby každý bol finančne riešený. Dopad na občanov ste spomínali tiež, že Slovenský pozemkový fond vďaka tým kauzám a všetkému bol znefunkčnený. No nedá mi, aby som nepripomenul obdobie roku 2006, keď ste preberali moc v tejto vládnej koalícii. Nastúpili ste 4. júla 2006. Vzápätí veľmi rýchlo ste menili vyhlášku, aby ste mohli pred časom odvolať členov správnej aj dozornej rady. Vláda po zmene tejto vyhlášky tak učinila 9. augusta 2006. Od 9. augusta do polovice januára 2007 vláda sa nevedela dohodnúť a táto vládna koalícia sa nevedela dohodnúť na obsadení správnej a dozornej rady, a preto Slovenský pozemkový fond bol nečinný a nemohol riešiť usporiadanie reštitučných nárokov pre tých 70 000 reštituentov. Ale to nie je všetko. Však vy ste boli ministrom pôdohospodárstva od januára do mája 2007. Neodovzdali ste členom, ktorých vláda nominovala do týchto funkcií, menovacie dekréty a preto ďalších 5 mesiacov nemohla správna rada a dozorná rada zasadať. Ale pokiaľ sa pozriem aj na ďalšie obdobia, keď som to spočítal, tak vláda Roberta Fica vládne 43 mesiacov a Slovenský pozemkový fond pri tejto vláde bol nečinný 24 mesiacov. Zo 43 mesiacov vládnutia 24 mesiacov fond je nečinný. Toto je vizitka tejto vlády a toto je obraz a tieto informácie podľa mňa majú nárok, aby vedeli aj občania tejto krajiny. Som rád, že aj pán kolega Záhumenský sa vyjadril. Veľmi rád sa vyjadruje, a potom zmizne z rokovacej sály. No, však to poukazuje na charakter človeka. Ale čo už sa dá očakávať od takého morálneho človeka, ktorý bez problémov ide do Štátnych lesov ako štátny tajomník a odloví jeleňa za 300 000 korún? Ale taktiež to patrí aj na oblasť tabaku. Takže od takýchto ľudí beriem kritiku s mierou, kto to vyslovuje. Dovoľte, aby som mal ešte pár pripomienok alebo porovnal tento náš návrh s návrhom, ktorý predkladá vláda. Bola odvolaná správna rada, dozorná rada po vypuknutí kauzy Veľký Slavkov. Vláda vymenovala radu fondu, začala pracovať. Prijala nariadenie vlády č. 142/2009, ktoré je účinné od 1. apríla 2009, ktoré ustanovilo postup pri vydávaní reštitúcií pozemkov: musí podpísať generálny riaditeľ, nominant Smeru a námestník generálneho riaditeľa, nominant HZDS. Len s týmito dvomi podpismi je reštitučný nárok vydaný právoplatne. Čo sa zmenilo teda v prípade Veľký Slavkov II oproti Veľkému Slavkov I? To, že Veľký Slavkov I bolo čisto v réžii HZDS a Veľký Slavkov II pod kuratelou politickej strany SMER. Nebolo teda treba ani dlho čakať na túto kauzu, pretože táto kauza vznikla v septembri minulého roku a od apríla to je pár mesiacov. Takže metodika bola daná a riešenie tiež. Preto, kolegyne, kolegovia, opäť apelujem na to, aby sme nebrali ohľad na politické tričká, ale hľadali riešenia. A s týmto návrhom, s takýmto riešením som prišiel hneď po vypuknutí Veľkého Slavkova a hneď po tom, čo táto kauza alebo kauza reštitúcií bol problém na slovenskej politickej scéne alebo v slovenskej verejnosti, alebo v procese pri vydávaní reštitučných nárokov. Vtedy ste odmietli, alebo vládna koalícia odmietla toto riešenie. Dnes apelujem na každého. Keď chceme odstrániť korupciu, sfunkčniť Slovenský pozemkový fond, tak vás žiadam, podporte tento návrh. Áno, v tomto návrhu nie je doriešená ešte jedna vec, s ktorou ako predkladateľ a moji kolegovia tiež súhlasia, že dajme možnosť náhradných pozemkov, ale len v katastri, v ktorom katastri nárok vznikol a žiadne presunutie. Lebo teraz kričíme, že je problém s presunutím z jedného kúta Slovenska do druhého. A potom o mesiac budeme hovoriť, že z jedného okresu do okresného mesta alebo do nejakej inej lukratívnejšej zóny v rámci okresu a to bude problém. Takže, predbehnime čas, poučme sa z toho, aké chyby sa stali a napravme to. Ďakujem pekne.